《杉木长涧四首 其一》
宋代·朱熹

我行杉木道，弛辔长涧东。伤哉半菽子，复此巨浸攻。

沙石半川原，阡陌无遗踪。室庐或仅存，釜甑久已空。

压溺馀鳏孤，悲号走哀恫。赙恤岂不勤，丧养何能供。

我非肉食徒，自闭一亩宫。箪瓢正可乐，禹稷安能同。

朅来一经行，歔欷涕无从。所惭越尊俎，岂惮劳吾躬。

攀跻倦冢顶，永啸回凄风。眷焉抚四海，失志嗟何穷。

作者简介：朱熹（1130年9月15日～1200年4月23日），行五十二，小名沋郎，小字季延，字元晦，一字仲晦，号晦庵，晚称晦翁，又称紫阳先生、考亭先生、沧州病叟、云谷老人、逆翁。谥文，又称朱文公。汉族，祖籍南宋江南东路徽州府婺源县（今江西省婺源），出生于南剑州尤溪（今属福建三明市）。南宋著名的理学家、思想家、哲学家、教育家、诗人、闽学派的代表人物，世称朱子，是孔子、孟子以来最杰出的弘扬儒学的大师。